ອີຈິບດໍາເນີນຄະດີ ອະດີດ ປ. ມູບາຣັກ (ເບິ່ງວີດີໂອ)
ອີຈິບໄດ້ເລີ້ມດໍາເນີນຄະດີ ທ່ານໂຮສນີ ມູບາຣັກ ແລະພວກຈໍາເລີຍອື່ນໆ ໂຮມທັງລູກຊາຍຂອງ ທ່ານ 2 ຄົນ ໃນຂໍ້ຫາເຂ່ນຂ້າພວກປະທ້ວງ.
ອີຈິບເລີ້ມທໍາການດໍາເນີນຄະດີອະດີດປະທານາທິບໍດີ ໂຮສນີ ມູບາຣັກ ທີ່ໄດ້ໄປມີໜ້າຢູ່ ໃນສານໃນວັນພຸດມື້ນີ້ ຊຶ່ງເປັນເວລາເກືອບ 6 ເດືອນຫລັງຈາກທ່ານຖືກໂຄ່ນລົ້ມໃນ ການປະຕິວັດຂອງມະຫາຊົນເປັນເວລາ 18 ມື້ ທີ່ຮຽກຮ້ອງໃຫ້ມີການປະຕິຮູບໄປສູ່ລະ ບອບປະຊາທິປະໄຕນັ້ນ ທ່ານມູບາຣັກ ໄດ້ປະຕິເສດຢ່າງເດັດຂາດຕໍ່ຂໍ້ກ່າວຫາທັງໝົດຕໍ່ທ່ານໃນການດໍາເນີນຄະ ດີທີ່ກຸງໄຄໂຣ ຊຶ່ງໃນລະຫວ່າງການດໍາເນີນຄະດີນັ້ນ ທ່ານໄດ້ນັ່ງອີງເທີ້ງຢູ່ເທິງຕຽງໂຮງ ໝໍຢູໃນຄອກໃຫຍ່ໆອັນນຶ່ງທີ່ໄດ້ສ້າງ ຂຶ້ນຢູ່ທາງໜ້າສານສໍາລັບໃຫ້ພວກຈໍາເລີຍທັງໝົດ ເຂົ້າໄປຢູໃນນັ້ນ ອະດີດຜູ້ນໍາອີຈິບຖືກກ່າວຫາວ່າ ອອກຄໍາສັ່ງໃຫ້ເຂັ່ນຂ້າພວກປະທ້ວງຕໍ່ຕ້ານລັດຖະບານ ໃນລະຫວ່າງການປະຕິວັດ ທີ່ໄດ້ປົດທ່ານອອກຈາກຕໍາແໜ່ງ ປະຊາຊົນຈໍານວນເກືອບ 900 ຄົນໄດ້ເສຍຊີວິດໄປໃນລະຫວ່າງການລຸກຮືຂຶ້ນຕໍ່ຕ້ານລັດຖະບານຄັ້ງນັ້ນ ທ່ານມູບາຣັກປະເຊີນກັບການລົງໂທດປະຫານຊີວິດ ຖ້າຖືກສານຕັດສິນວ່າມີຄວາມຜິດແທ້ ນອກນັ້ນທ່ານຍັງຖືກກ່າວຫາຖານທໍາການສໍ້ລາດບັງຫລວງ ໃຊ້ອໍານາດເກີນຂອບເຂດ ແລະໃຊ້ຈ່າຍເງິນຫລວງຢ່າງຟຸມເຟືອຍ ລູກຊາຍຂອງທ່ານ 2 ຄົນ ຄືທ້າວ Alaa ແລະທ້າວ Gamal ທີ່ຖືກດໍາເນີນຄະດີໃນ ວັນພຸດມື້ນີ້ເຊ່ນກັນ ຢືນຢູ່ຄຽງຂ້າງທ່ານມູບາຣັກ ແລະໄດ້ເວົ້າລົມກັບທ່ານໃນລະຫວ່າງ ການພິຈາລະນາຄະດີ ພວກລູກຊາຍທັງສອງໄດ້ປະຕິເສດຕໍ່ຂໍ້ກ່າວຫາຕໍ່ເຂົາເຈົ້າທຸກຢ່າງ ພວກຝູງຊົນພາກັນໂຮມຊຸມນຸມ ຢູ່ຂ້າງນອກສານ ແລະພາກັນເບິ່ງການດໍາເນີນຄະດີໃນຈໍ ໂທລະພາບຂະໜາດໃຫຍ່ ມີຕໍາຫລວດຫລາຍຮ້ອຍຄົນຢືນຍາມຢູ່ທາງນອກສານ ບ່ອນທີ່ ໃນຕອນນຶ່ງພວກສະໜັບສະໜຸນແລະພວກຄັດຄ້ານທ່ານມູບາຣັກ ໄດ້ແກວ່ງກ້ອນຫີນໃສ່ ກັນ ພວກຈໍາເລີຍອື່ນໆທີ່ຖືກດໍາເນີຄະດີໃນວັນພຸດມື້ນີ້ ແມ່ນຮວມທັງອະດີດລັດຖະມົນຕີກະຊວງ ພາຍໃນຂອງລັດຖະບານທ່ານມູບາຣັກ ຜູ້ບັນຊາການຕໍາຫລວດ 6 ທ່ານ ແລະນັກທຸລະກິດ ທ່ີມີຊື່ສຽງຄົນນຶ່ງທີ່ຖືກດໍາເນີນຄະດີລັບຫລັງນັ້ນ ທ່ານມູບາຣັກໄດ້ຖືກກັກບໍລິເວນໃຫ້ຢູ່ໃນ ບ້ານເຮືອນ ທີ່ສະຖານທີ່ຕາກອາກາດ Sham el-Sheikh ແຄມທະເລແດງ ພ້ອມກັບ ຄອບຄົວຂອງທ່ານ ມາຕັ້ງແຕ່ຖືກໂຄ່ນລົ້ມ ອໍານາດຕຸລາການຂອງອີຈິບໄດ້ຍ້າຍບ່ອນດໍາເນີນຄະດີມາຍັງໂຮງຮຽນນາຍຮ້ອຍຕໍາຫລວດ ໃນກຸງໄຄໂຣ ຍ້ອນເຫດຜົນດ້ານຄວາມປອດໄພ